title: Recueil général et complet des fabliaux des 13e et 14e siècles/Du Preudome qui rescolt son compere de noier
text: # Recueil général et complet des fabliaux des 13e et 14e siècles/Du Preudome qui rescolt son compere de noier
  
  ### xxvii DU PREUDOME QUI RESCOLT SON COMPERE DE NOIER.
  
  ﻿Qui en la mer aloit .I. jor, I l avint à .I. pescheor,
  
  Qui en la mer aloit .I. jor,
  
  En un batel tendi sa roi.
  
  Garda, si vit très devant soi
  
  .I. home molt près de noier.
  
  Cil fu moult preuz et molt legier,
  
  Sus ses piez salt, un croq a pris,
  
  Liève, si fiert celui el vis
  
  Que parmi l’ueil li a fichié ; El batel l’a à soi saichié.
  
  Arriers s’en vait, sanz plus attendre ; Totes ses roiz laissa à tendre ; À son ostel l’en fîst porter,
  
  Molt bien servir et honorer.
  
  Tant que il fust toz respassez.
  
  ﻿À lonc tens s’est cil propenssez
  
  Que il avoit son oill perdu
  
  Et mal li estoit avenu : « Cist vilains m’a mon ueil crevé,
  
  Et ge ne l’ai de riens grevé ;
  
  Ge m’en irai clamer de lui
  
  Por faire lui mal et enui. » Tome, si se claime au Major,
  
  Et cil lor met terme à .I. jor.
  
  Endui atendirent le jor.
  
  Tant que il vinrent à la Cort.
  
  Cil, qui son hueil avoit perdu.
  
  Conta avant, que raison fu :
  
  « Seignor, fait-il, ge sui plaintis
  
  De cest preudome, qui, tierz dis,
  
  Me féri d’un croq par ostrage ;
  
  L’ueil me creva ; c’en ai domaige ;
  
  Droit m’en faites ; plus ne demant :
  
  Ne sai-ge que contasse avant. » Cil lor respont sans plus atendre :
  
  « Seignor, ce ne puis-ge deffendre
  
  Que ne li aie crevé l’ueil ;
  
  Mais en après mostrer vos vueil
  
  Coment ce fu, se ge ai tort.
  
  Cist hom fu en peril de mort
  
  En la mer, où devoit noier ;
  
  Ge li aidai ; nel quier noier.
  
  D’un croq le féri, qui ert mien,
  
  Mais tôt ce fîs-ge por son bien ;
  
  Ilueques li sauvai la vie.
  
  Avant ne sai que ge vos die ;
  
  Droit me faites, por amor Dé.
  
  Cil s’esturent tuit esgaré
  
  Ensamble pour jugier le droit,
  
  Qant un Sot, qu’à la Cort avoit,
  
  Lor a dit : « Qu’alez-vos doutant ?
  
  Cil preudons, qui conta avant,
  
  Soit arriéres en la mer mis,
  
  La où cil le féri el vis ;
  
  Que, se il s’en puet eschaper,
  
  Cil li doit oeil amender ;
  
  C’est droiz jugemenz, ce me sanble. »
  
  Lors s’escrient trestuit ensanble ;
  
  « Molt as bien dit ; jà n’iert deffait. »
  
  Cil jugemenz lors fu retrait ;
  
  Quant cil oï que il seroit
  
  En la mer mis où il estoit.
  
  Où ot soffert le froit et l’onde,
  
  Il n’i entrast por tôt le monde ;
  
  Le preudome a quite clamé.
  
  Et si fu de plusors blasmé.
  
  ﻿Por ce vos di, tôt en apert.
  
  Que son tens pert qui félon sert.
  
  Raembez de forches larron.
  
  Quant il a fait sa mesprison,
  
  Jamès jor ne vous amera,
  
  Ains à tousjours vous haïra ;
  
  Jà mauvais hom ne saura gré
  
  À mauvais, si li fait bonté ;
  
  Tot oublie, riens ne l’en est,
  
  Ençois seroit volentiers prest
  
  De faire li mal et anui,
  
  S’il venoit au desus de lui
  
  